Update: 3:35PM E VAKARAITAKA ko Sumasafu Vilisoni na Peresitedi ni i Soqosoqo ni Lewenivanua ka ra vakaleqai tu na nodra bula e Viti (Fiji Disabled People Federation) ni veisautaka vakadua na nodra rai na tamata o Iliesa Delana e na nona mai rawata na metali koula e na sotasota ni Paralympic mai Lodoni.
Na nona mai qaqa qo o Iliesa sa vukea cake talega me veisau na nodra dau raici keimami sobu tu na lewenivanua e na vuku ni neimami vakaleqai tu vakayago, e kaya ko Vilisoni.
Sa dua na ka na noqu vakavinavinaka levu vei Iliesa e na nona rawa ni vakaraitaka e vuravura ni tiko talega vei koya na taledi ni qito, e kaya.
Ia o Iliesa Delana e cauravou ni Nakalou mai Macuata ka vasu ni Nadrala mai Nadroga ka rawata na metali koula e na rika (F42 Mens long jump).
E sa rawata e 13 na metali koula o Delana e na veigauna kece ni nona qito me yacova nona cabeta qo e dua na ulunivanua me rawata kina na i matai ni metali koula nei Viti e na sotasota ni Paralympic mai Lodoni.
O Iliesa e se bera vaakdua ni bau sota kei nona Ta, e kaya ko Vilisoni.
E vakaraiataka o Vilisoni ni veigauna kece me rau dau lako vata vakacakacaka e dau tukuna o Delana ni gone ni Naigani mai Batiki, ia, e na nodrau a tiko voli mai Bua e na dua na gauna, a qai vakaraitaka o Delana vei Vilisoni ni cauravou ni Nakalou mai Macuata, ia, e se bera ga ni bau raici nona ta.
Na nona sa mai qaqa qo o Iliesa au sotava e so na vuvale e na macawa qo, era vakavinavinakataki au kau raica na nodra veitokoni kei na nodra vakadeitaka ni rawa ni keimami vakaitavi ena ka kecega o keimami qo, e kaya ko Vilisoni.
Kaya ko Vilisoni ni gauna qo e sa dua na ka na nona marau e na nona rogoca tiko na nodra vosa na i liuliu ni matanitu, na Paraiminisita e na nona vakavinavinaka tiko me baleta na nona sa mai rawata qo na koula o Delana ka vaka kina na gone turaga na Peresitedi ni noda vanua.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn